Χαλκίδα, 14/10/2026
Αρ. πρωτ.:144

ΣΥΛΛΟΓΟΣ ΕΡΓΑΖΟΜΕΝΩΝ
ΓΕΝΙΚΟΥ ΝΟΣΟΚΟΜΕΙΟΥ ΧΑΛΚΙΔΑΣ
email: syllogos@chalkidahospital.gr

Στηρίζουμε την Παιδιατρική Κλινική του Νοσοκομείου Χαλκίδας!
Ο Σύλλογος Εργαζομένων του Γενικού Νοσοκομείου Χαλκίδας χαιρετίζει την πρωτοβουλία της Ένωσης Γονέων Χαλκίδας για την ανάδειξη των σοβαρών προβλημάτων που αντιμετωπίζει η Παιδιατρική Κλινική του Νοσοκομείου μας.
Στη συνάντηση με το Διοικητικό Συμβούλιο του Συλλόγου μας, ενημερώσαμε την Ένωση Γονέων για την κατάσταση που επικρατεί στην Κλινική.

Οι ελλείψεις σε προσωπικό δημιουργούν σοβαρά προβλήματα στη λειτουργία της:
· Οι παιδίατροι έχουν καταγγείλει στη Διοίκηση την υπερβολική επιβάρυνση από τις εφημερίες. Αναγκάζονται να εκτελούν υπεράριθμες εφημερίες, με παρουσία ενός μόνο παιδιάτρου στην εφημερία. Ο παιδίατρος αυτός καλείται να καλύψει ταυτόχρονα την Κλινική, τα παιδιατρικά επείγοντα, τις καισαρικές τομές, τα νεογνικά περιστατικά και τις διακομιδές.
· Στο νοσηλευτικό προσωπικό, υπάρχει μόλις ένας νοσηλευτής ανά βάρδια στην Παιδιατρική. 
Επιπλέον η Παιδιατρική χρησιμοποιείται για φιλοξενία παιδιών κατόπιν εισαγγελικών εντολών αν και δεν χρήζουν νοσηλείας, τα οποία παραμένουν μέρες ακόμη και μήνες στο τμήμα.
Παράλληλα, από το 2022 η Παιδιατρική Κλινική μεταφέρθηκε από τον αρχικό της χώρο και συγχωνεύτηκε με τη Μαιευτική – Γυναικολογική Κλινική. Λειτουργεί σε ένα διάδρομο του Μαιευτικού – Γυναικολογικού τμήματος.
Εδώ και 4 χρόνια, οι ειδικά διαμορφωμένοι χώροι της Παιδιατρικής Κλινικής και της Μονάδας Νεογνών και Προώρων παραμένουν ανενεργοί, ενώ ο εξοπλισμός τους δεν αξιοποιείται για την παροχή υπηρεσιών υγείας. Οι χώροι χρησιμοποιούνται πλέον ως αποθηκευτικοί χώροι και για την ανάπαυση των γιατρών κατά τις εφημερίες τους.
Η εικόνα αυτή δεν μπορεί να αγνοείται. Οι ελλείψεις είναι υπαρκτές και τις βιώνουν καθημερινά τόσο οι εργαζόμενοι όσο και οι ασθενείς και οι οικογένειές τους.
Η υγεία των παιδιών μας αφορά όλους!
Η πρωτοβουλία της Ένωσης Γονέων Χαλκίδας για τη συγκέντρωση υπογραφών, με στόχο την ουσιαστική αναβάθμιση της Παιδιατρικής Κλινικής και την λειτουργία της Μονάδας για τα νεογνά και τα πρόωρα μωρά, είναι ιδιαίτερα σημαντική.

Διεκδικούμε:
· Ενίσχυση της Παιδιατρικής Κλινικής με το απαραίτητο ιατρικό και νοσηλευτικό προσωπικό.
· Ασφαλή λειτουργία της Κλινικής, με επαρκή και εξειδικευμένη ιατρική κάλυψη.
· Αξιοποίηση των διαθέσιμων χώρων και του εξοπλισμού.
· Λειτουργία της Μονάδας Νεογνών και Προώρων, με την ανάλογη στελέχωση, ώστε να καλύπτονται οι ανάγκες των νεογνών και των πρόωρων μωρών.
Καλούμε όλους τους πολίτες της Χαλκίδας και της Εύβοιας να στηρίξουν αυτή την προσπάθεια!
Καλούμε γονείς, εργαζόμενους και κάθε πολίτη να συμμετάσχουν στη συγκέντρωση υπογραφών της Ένωσης Γονέων Χαλκίδας.
Στηρίζοντας αυτή την πρωτοβουλία, διεκδικούμε καλύτερη και ασφαλέστερη περίθαλψη για όλα τα παιδιά μας.
Η Παιδιατρική Κλινική και η Μονάδα Νεογνών και Προώρων πρέπει να μπορούν να προσφέρουν τις υπηρεσίες που έχουν ανάγκη τα παιδιά και οι οικογένειές τους.
Η υγεία των παιδιών μας είναι υπόθεση όλων μας. Κανείς δεν πρέπει να μείνει αμέτοχος!

